作者:劉禹錫
標題:浙西李大夫述夢四十韻並浙東元相公酬和斐然繼聲
內容:位是才能取，時因際會遭。羽儀呈鸑鷟，鋩刃試豪曹。洛下推年少，山東許地高。門承金鉉鼎，家有玉璜韜。海浪扶鵬翅，天風引驥髦。便知蓬閣閟，不識魯衣褒。興發春塘草，魂交益部刀。形開猶抱膝，燭盡遽揮毫。昔仕當初筮，逢時詠載橐。懷鉛辨蟲蠹，染素學鵝毛。車騎方休汝，歸來欲效陶。南臺資謇諤，內署選風騷。羽化如乘鯉，樓居舊冠鼇。美香焚濕麝，名果賜幹萄。議赦蠅棲筆，邀歌蟻泛醪。代言無所戲，謝表自稱叨。蘭焰凝芳澤，芝泥瑩玉膏。對頻聲價出，直久夢魂勞。草詔令歸馬，批章答獻獒。銀花懸院榜，翠羽映簾絛。諷諫欣然納，奇觚率爾操。禁中時諤諤，天下免忉忉。左顧龜成印，雙飛鵠織袍。謝賓緣地密，潔己是心豪。五日思歸沐，三春羨眾邀。茶爐依綠筍，棋局就紅桃。溟海桑潛變，陰陽炭暗熬。仙成脫屣去，臣戀捧弓號。建節辭烏柏，宣風看鷺濤。土山京口峻，鐵甕郡城牢。曲島花千樹，官池水一篙。鶯來和絲管，雁起拂麾旄。宛轉傾羅扇，迴旋墮玉搔。罰籌長豎纛，觥盞樣如舠。山是千重障，江為四面濠。臥龍曾得雨，孤鶴尚鳴皋。劍用雄開匣，弓閑蟄受弢。鳳姿嘗在竹，鷃羽不離蒿。吳越分雙鎮，東西接萬艘。今朝比潘陸，江海更滔滔。